Adroddiad gan Joyce Watson AC i Bwyllgor Gweithredol Cangen CPA Cymru

**Uwchgynhadledd Arweinwyr Menywod y Gymanwlad - Llwybr at 2020**

14 Gorffennaf 2016

Braint oedd cael bod yn bresennol yn Uwchgynhadledd gyntaf Arweinwyr Menywod y Gymanwlad ym Marlborough House ym mis Gorffennaf. Diolch i chi am helpu gwneud hynny'n bosibl.

Roedd hyn yn dilyn y Cyfarfod cyntaf rhwng Penaethiaid Llywodraethau y Gymanwlad
, yn Uwchgynhadledd y Menwyod a ganhaliwyd ym Malta fis Tachwedd 2015.

Roedd yr uwchgynhadledd yn llwyddiant ysgubol, a chroesawyd arweinwyr o India, Maldives, Colwmbia Brydeinig, New South Wales a Monserrat ymysg nifer o wledydd a gafodd eu cynrychioli.

Agorwyd y gynhadledd gan y Gwir Anrhydeddus Farwnes Scotland, Ysgrifennydd Cyffredinol y Gymanwlad, a drefnodd y digwyddiad. Hi yw'r fenyw gyntaf erioed i fod yn y swydd hon. Mae hi wedi ymroi ei chyfnod cychwynnol o'i phenodiad i fynd i'r afael â thair thema o ran grymuso menywod.

**Sicrhau bod rhagor o fenywod mewn swyddi etholedig**

**Rhoi terfyn ar drais yn erbyn menywod a merched.**

**Grymuso menywod yn economaidd**.

Y penawdau hyn a lywiodd y diwrnod yn swyddogol, ond roedd un thema ychwanegol hefyd sef cydweithio a throsglwyddo gwybodaeth.

Bu Kiran Bedi, Llywodraethwr Rhaglaw Talaith Pudcherry yn India, sef y prif siaradwr, yn areithio'n ysbrydoledig am wneud gwahaniaeth drwy gydweithio er mwyn mynd i'r afael â throseddu.

Gan ddefnyddio'r tair thema uchod, ymrannodd y sawl a oedd yn bresennol yn y gynhadledd i dri grŵp gwaith gan drafod pob maes gwaith a throsglwyddo gwybodaeth am wahanol gamau gweithredu a dulliau y gellid eu defnyddio yn ôl amgylchiadau lleol a'r galw.

Dewisais i fynd i'r gweithdy ar roi terfyn ar drais yn erbyn menywod a merched. Siaradais i am ddeddfwriaeth Llywodraeth Cymru a chyllid ar gyfer cynnal newid yn uniongyrchol yng Nghymru. Roedd eraill yn siarad am eu gwaith penodol nhw.

Awgrymais i y dylid dynodi 25 Tachwedd, sef Diwrnod Rhyngwladol i roi terfyn ar drais yn erbyn menywod, a elwir hefyd yn Ddiwrnod Rhuban Gwyn, fel diwrnod i'w weithredu ledled y Gymanwlad.

Gobeithiaf y bydd hyn yn digwydd er mwyn symud yr agenda hon yn ei blaen.

Ar ddiwedd pob sesiwn, rhoddodd pob grŵp eu hadborth ynghylch y trafodaethau a'r syniadau a gododd er mwyn cynnal gwaith ar y themâu. Yn ei dro, ffurfiodd hyn y Llwybr at 2020 a fydd o gymorth mewn trafodaethau yn y dyfodol ac wrth gynnal gwaith o fewn y Gymanwlad, a bydd pob rhanbarth yn gweithredu'n unol â hynny.

Llwybr at 2020

Mae hyn yn cynnwys

* Hybu datblygiad a'r defnydd a wneir o ddata sydd wedi'i rannu ar sail rhywedd
* Hyrwyddo prif-ffrydio ar sail rhywedd mewn polisiau llywodraethol ac mewn materion ar draws holl adrannau'r llywodraeth, gan gynnwys prif ffrydio rhywedd ym mhob cyfarfod Gweinidogol
* Hyrwyddo defnydd mwy effeithiol o dechnoleg sydd eisoes yn bodoli a thechnoleg sydd wrthi'n cael ei ddatblygu, gan gynnwys platfformau ar-lein a ffonau symudol, er mwyn codi ymwybyddiaeth, lledaenu gwybodaeth, ychwanegu at gapasiti, a rhannu gwybodaeth. Gwneir hyn oll mewn modd sy'n hyrwyddo cydweithio, yn ychwanegu at ymyriadau effeithiol sydd eisoes yn bodoli, ac yn sicrhau hygyrchedd i'r holl fenywod.

Yn naturiol ddigon, yr her bellach yw sicrhau bod Cymru yn gwneud cymaint â phosibl wrth fod yn aelod gweithredol o'r CPA a'r CWP BIMR.